Diari Oficial de la Generalitat Valenciana


Sumari del DOGV 6686, del 05-01-2012 (2012/85)

RESOLUCIÓ de 3 de gener de 2012, de la directora general del Secretariat del Consell i Relacions amb les Corts, de la Conselleria de Presidència, per la qual es disposa la publicació del acord marc de col·laboració entre l'Agència Valenciana de Mobilitat i la Societat Transacciones y Servicios Mobile, SL, per a la implantació d'una xarxa de vendes i validació de títols de transport de l'Agència a través de terminals mòbils NFC.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6686

Data del DOGV
:   05-01-2012

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2012/85


Data del document
:   03-01-2012

Organisme emissor
:   Conselleria de Presidència

Tipus de document
:   Resolució

RESOLUCIÓ de 3 de gener de 2012, de la directora general del Secretariat del Consell i Relacions amb les Corts, de la Conselleria de Presidència, per la qual es disposa la publicació del acord marc de col·laboració entre l'Agència Valenciana de Mobilitat i la Societat Transacciones y Servicios Mobile, SL, per a la implantació d'una xarxa de vendes i validació de títols de transport de l'Agència a través de terminals mòbils NFC. [2012/85]  
  
L'Agència Valenciana de Mobilitat i la Societat Transacciones y Servicios Mobile, SL, han subscrit, després de la tramitació prèvia reglamentària, el 24 d'octubre de 2011, el acord marc de col·laboració per a la implantació d'una xarxa de vendes i validació de títols de transport de l'Agència a través de terminals mòbils NFC.  
En compliment del que establix l'article 3.4 del Decret 20/1993, de 8 de febrer, del Consell, cal publicar en el Diari Oficial de la Comunitat Valenciana l'esmentat acord, que ha quedat inscrit en el Registre de Convenis de la Generalitat amb el número 1214/2011, i que figura com a annex d'esta resolució.  
  
València, 3 de gener de 2012.- La directora general del Secretariat del Consell i Relacions amb les Corts: Mª Teresa Lleó Alonso.  
  
  
Acord marc de col·laboració per a la implantació d'una xarxa de vendes i validació de títols de transport de l'Agència Valenciana de Mobilitat a través de terminals mòbils NFC  
  
València, 24 d'octubre de 2011  
  
Acord de col·laboració  
  
Reunits  
Pedro Alonso Capitán, major d'edat, que actua en nom i representació de la societat Transacciones y Servicios Mobile, SL, d'ara en avant Transermobile, amb CIF Y36658664 i domicili a Madrid, Espanya, al carrer Manuel González Longoria, 7, com a conseller delegat segons l'escriptura atorgada pel notari de Saragossa, Gonzalo Divar Loyola, amb el número 952 del seu protocol, i  
Isabel Bonig Trigueros, consellera d'Infraestructures, Territori i Medi Ambient, com a presidenta de l'Agència Valenciana de Mobilitat, d'ara en avant aVM, fent ús de les facultats que té atribuïdes per l'article 15.1 dels seus Estatuts, aprovats per Acord del Govern Valencià de 5 d'octubre de 2001, amb CIF I1801824V, amb domicili per al present Acord a Burjassot (València), a l'avinguda d'Enric Valor, 13,   
  
L'aVM i TranserMobile (d'ara en avant denominades conjuntament com les «parts» o individualment com a «part»), en el concepte en què intervenen, asseguren la vigència de les representacions amb què actuen i es reconeixen recíprocament la capacitat legal suficient i necessària per a subscriure el present acord i, a este efecte  
  
Manifesten   
I. Que l'aVM és un organisme de dret públic dels que preveu l'article 5 del text refós de la Llei d'Hisenda Pública de la Generalitat Valenciana, aprovat pel Decret Legislatiu de 26 de juny de 1991, del Govern Valencià, dotat amb personalitat jurídica pròpia i independent de la Generalitat Valenciana, que de conformitat amb el que disposa l'article 4 de la Llei 6/2011, d'1 d'abril, de la Generalitat, de Mobilitat de la Comunitat Valenciana, desenrotllarà les competències de la Generalitat en matèria de servicis de transport públic de viatgers assenyalades en el títol II de l'esmentada llei, exercint les funcions d'autoritat única de transport en els àmbits metropolitans de la Comunitat Valenciana.  
  
II. Que un dels objectius per a l'aVM és aportar elements diferencials i innovadors al sector del transport públic i crear experiències que constituïsquen un avanç per a la societat.  
III. Que TranserMobile és una empresa del sector tecnològic especialitzada en transaccions d'identificació i pagament a través de dispositius mòbils, amb una àmplia experiència en l'anàlisi, desenrotllament i implantació de sistemes NFC en l'entorn del transport públic.   
Com és interessant per a les parts aprofundir en l'ús del terminal mòbil com a element de recàrrega i validació dels seus títols de transport, les parts compareixents han convingut a col·laborar en l'establiment de les condicions que possibiliten la implantació d'una xarxa de recàrregues i validació de títols de transport a través del telèfon mòbil, per a la qual cosa firmen el present acord de col·laboració («l'acord») amb subjecció a les següents  
  
ESTIPULACIONS  
  
1. Objecte de l'acord  
El present acord té com a objecte regular les bases de la col·laboració entre les parts que intervenen als efectes de possibilitar la implantació d'una xarxa de recàrregues i validació de títols de transport a través de terminals NFC, d'ara en avant «xarxa de recàrregues».  
  
2. Abast de l'acord   
Este acord està orientat a possibilitar la consecució de dos objectius:  
a) Tecnològic: estudi, disseny, desenrotllament i implantació d'una solució que permeta als usuaris de l'aVM recarregar i pagar els títols de transport comercialitzats per l'aVM des dels seus telèfons mòbils NFC. La recàrrega física es produirà tant si la targeta de transports és una targeta externa al mòbil NFC, i en este cas bastarà aproximar la targeta al telèfon mòbil perquè se'n faça la recàrrega, com si s'allotja en el terminal mòbil NFC, i en este cas el terminal ha d'estar dotat dels elements necessaris per a possibilitar la validació i cancel·lació dels títols en la terminal cancel·ladora embarcada en el mitjà de transport del qual es tracte, i per a això, bastarà aproximar el dispositiu mòbil a la cancel·ladora, com si es tractara d'una targeta de transport externa.  
b) Comercial: implantació d'una xarxa de recàrregues que administre, actualitze i gestione la plataforma de recàrregues descrita en el paràgraf anterior.  
La solució tecnològica a desenrotllar integrarà en la targeta SIM (UICC) dels operadors telefònics perquè la lògica de la targeta suporte els títols de transport de l'aVM, de manera que quan es faça el pagament a través de la solució resident en el mòbil, la recàrrega del títol de transport s'efectuarà automàticament en el títol de transport allotjat en la SIM. Igualment integrarà el programari necessari per a accedir a la lògica d'una targeta de transports externa i per a fer-ne la recàrrega aproximant el telèfon i la targeta externa.  
Els pagaments es realitzaran amb càrrec a una targeta financera vàlidament emesa. Els processos de recàrrega física i de validació es realitzaran per mitjà de tecnologia NFC.  
  
3. Duració  
El present acord tindrà la duració necessària per al desenrotllament dels elements tecnològics necessaris, així com per a l'estudi del disseny funcional, operatiu i condicions econòmiques de la «xarxa de vendes», sense que puga excedir quatre anys, finalitzant en tot cas, en el moment en què se subscriga l'acord específic en què s'establisca la xarxa de vendes a través de telèfons mòbils NFC, excepte comunicació expressa per escrit d'alguna de les parts, observant un termini de preavís de trenta dies previ a la data de finalització de l'acord.  
Amb independència de tot l'anterior, l'incompliment per una banda de qualsevol de les obligacions assumides en el present acord, donarà dret a la contrapart a la resolució immediata d'este acord, si no s'esmena en un termini de tres mesos des de la notificació per escrit d'esta circumstància.   
  
4. Drets i obligacions de les parts  
Sense perjuí de qualssevol altres obligacions i compromisos assumits en el present acord, les parts assumixen els drets i les obligacions següents:   
  
aVM:  
- Definició i disseny funcional del sistema de recàrregues a través de terminals mòbils NFC.  
- Adoptar les mesures organitzatives i tècniques internes necessàries per a l'èxit de la implantació de les solucions desenrotllades, inclosos els components Hw-SW per a suportar el sistema descrit, en la seua figura d'Operador Global de Transports.  
- Definició funcional i model econòmic d'explotació de la «xarxa de recàrregues» (junt amb Transermobile).  
-Assistència en les negociacions econòmiques necessàries amb altres parts necessàries per a l'establiment de la «xarxa de recàrregues» (operadors telefònics, operadors financers, etc.).  
  
Transermobile:  
- Direcció i coordinació tècnica del sistema de recàrregues a través de terminals mòbils NFC.  
- Dotació dels recursos necessaris per al desenrotllament, suport i ajuda.  
- Definició, disseny i desenrotllament integral de l'aplicació mòbil, que inclou els servicis de TSM, així com la resolució de la transacció de recàrrega per mitjà d'una targeta financera.  
- Definició funcional i model econòmic d'explotació de la «xarxa de recàrregues» (junt amb aVM).  
- Negociació econòmica amb altres parts necessàries per a l'establiment de la «xarxa de recàrregues» (operadors telefònics, operadors financers, etc.).  
  
5. Propietat intel·lectual i industrial  
Cada una de les parts conservarà tots els drets sobre els seus noms, marques, logos, bases de dades i la resta de béns protegits per l'actual legislació referent a propietat intel·lectual o industrial, i declara ser-ne titular i tindre títol suficient per al seu ús i explotació.  
  
Cada part reconeix expressament no tindre cap dret sobre les marques, logos, models, noms comercials, raons socials i, de forma més general, sobre qualsevol dret de propietat industrial vinculat directament o indirectament al servici de cada una de les parts.   
Cada part es compromet a mantindre indemne la resta de les parts respecte a qualsevol dany o perjuí que puga causar a l'altra o altres parts per accions que comporten la vulneració dels drets de propietat intel·lectual i industrial dels que aquelles siguen titulars.   
  
6. Primacia i modificacions de l'acord  
Este acord constituïx el compromís aconseguit a la data de la firma entre les parts respecte a les matèries que conté, i substituïx i deroga tots els acords previs en relació amb l'objecte de l'acord.   
Qualsevol modificació, novació, esmena o annex que afecte este acord s'ha de formular per escrit i tindrà validesa sempre que estiga firmat per totes les parts per mitjà de persones degudament legitimades per a això, i es constituirà en annex a este acord.   
  
7. Gastos i tributs  
Cada part assumirà els costos i gastos propis incorreguts en relació amb l'elaboració i execució del present acord. Tots els impostos i tributs que es deriven d'este acord i/o qualsevol dels seus annexos, o com a conseqüència del compliment de qualssevol de les obligacions contingudes en este, seran satisfets per les parts d'acord amb la llei vigent en cada moment.  
  
8. Independència de les parts  
Les parts són empreses independents, dotades d'una organització i administració pròpies i suficients. Per a això, cada una compta amb la infraestructura adequada, i reunixen tots els requisits administratius, laborals, tributaris i de qualsevol altre orde que siguen necessaris per a l'exercici d'una activitat econòmica. El present acord no conferix en cap cas a cap part la representació legal de les altres parts.   
  
Així mateix una part respecte de les altres de cap manera ni sota cap títol exercixen la condició d'ocupador, patró o empresa respecte dels treballadors o dependents contractats per compte propi o alié, directament o indirectament. Cada part assumix tota la responsabilitat en el compliment de les seues pròpies obligacions en matèria de seguretat social, seguretat i higiene en el treball, prevenció de riscos laborals, mediambientals i fiscals. Les relacions de cada part amb personal al seu càrrec o tercers no alliberen les parts de les obligacions i responsabilitats assumides per raó d'este contracte, i esta respon en tot cas de les actuacions dels seus dependents.  
  
9. Comunicacions  
Tota notificació o qualsevol altra comunicació que haja d'efectuar-se en el marc del present acord, ha de fer-se en castellà, per escrit i per un mitjà que permeta la constància de la recepció, llevat que de les estipulacions de l'acord en resulte una altra cosa.  
  
10. Invalidesa, nul·litat i ineficàcia de l'acord  
La il·licitud, invalidesa o inefectivitat de qualsevol de les estipulacions d'este acord no afectarà l'eficàcia de la resta, sempre que els drets i obligacions de les parts derivats de l'acord no es vegen afectats de forma essencial. S'entén per essencial qualsevol situació que lesione greument els interessos de qualsevol de les parts. Les estipulacions hauran de reemplaçar-se o integrar-se amb unes altres que, si són conformes a la llei, responguen a la finalitat de les substituïdes. Amb este fi, les parts negociaran de bona fe la clàusula o clàusules que hagen de reemplaçar les afectades per les circumstàncies detallades a l'inici d'esta estipulació.  
  
11. Col·laboració de les parts  
Les parts col·laboraran mútuament i de bona fe en la realització de les operacions previstes en el present acord.  
  
12. Confidencialitat  
Als efectes d'esta clàusula, els termes següents seran interpretats d'acord amb les definicions següents :  
- «Informació pròpia»: tindrà esta consideració i, a títol merament enunciatiu i no limitador, el següent: descobriments, conceptes, idees, coneixements, tècniques, dissenys, dibuixos, esborranys, diagrames, models, mostres, bases de dades de qualsevol tipus, així com qualsevol informació de tipus tècnic, financer o comercial de qualsevol de les parts.  
- «Font»: tindrà la consideració de font qualsevol de les parts quan, dins dels termes d'este contracte, siga esta qui subministre la informació pròpia.  
- «Destinatari»: tindrà la consideració de tal qualsevol de les parts quan, dins dels termes del present contracte, siga esta qui reba la informació pròpia d'altres parts.  
- «Informació confidencial»: tindrà la consideració de tal la informació pròpia intercanviada per les parts amb relació a este acord.  
  
Les parts acorden que qualsevol informació pròpia intercanviada per les parts en relació amb este acord (amb independència que esta transmissió siga oral, escrita, en suport magnètic o qualsevol altre mecanisme informàtic, gràfic o de la naturalesa que siga) haurà de ser identificada com a confidencial i serà tractada en conseqüència pel destinatari com a informació confidencial. Eixa informació, les seues còpies i/o reproduccions tindran la consideració d'informació confidencial per al present contracte.  
Les parts es comprometen a limitar el subministrament d'informació a allò estrictament necessari per al bon fi de l'acord.   
Qualsevol informació confidencial comunicada d'acord amb el present contracte és de propietat exclusiva de la font i així romandrà, sense que la revelació al destinatari puga interpretar-se com una transmissió de qualssevol drets sobre la propietat de la informació confidencial o com una autorització per a utilitzar-la per a propòsits diversos dels exclusivament referits en l'acord. La informació confidencial serà tornada immediatament pel destinatari a la font, prèvia recepció d'una petició en este sentit per la font.   
No s'entendrà per informació confidencial, ni rebrà este tractament aquella informació que:  
a) Siga de coneixement públic en el moment del subministrament al destinatari o una vegada s'haja produït el subministrament prenga la condició de públic sense que per a això el destinatari haja violentat el que establix este contracte.  
b) Puga ser provat pel destinatari, d'acord amb els seus arxius, que la posseïa per mitjans legítims sense que estiguera vigent en eixe moment cap acord de confidencialitat i anterior al subministrament de la dita informació per part de la font, sempre que este fet siga posat de manifest a la font en el moment de la revelació.  
Sense perjuí de tot això anterior, l'obligació de confidencialitat serà aplicable, amb caràcter retroactiu, a la informació relativa a l'acord que les parts hagen pogut transmetre's amb anterioritat a la data del present contracte.  
c) Siga divulgada massivament sense cap limitació pel creador legítim.  
d) Siga creada completament i independentment pel destinatari, cosa que ell podria demostrar d'acord amb els seus arxius.  
e) Haja de ser revelada per a complir una orde de naturalesa judicial o administrativa en els termes que s'indicaran posteriorment (i en este cas, el destinatari n'haurà d'informar immediatament la font).  
  
Les parts consideren confidencial la informació pròpia d'altres parts que puga ser-los subministrada i n'acorden la guarda i custòdia estricta, així com la no-divulgació o subministrament, ni en tot ni en part, a qualsevol tercer sense el consentiment previ, exprés i escrit de la font. El consentiment no serà necessari quan l'obligació de subministrar o divulgar la informació pròpia de la font per part del destinatari siga imposada per una orde judicial o administrativa i resulte legalment obligat a fer públic tota o part de la informació confidencial revelada per la font. En este cas, això es posarà en coneixement de la font com més prompte millor, de manera que la font puga adoptar mesures tendents a eliminar o reduir el dany. En cas que el dany no puga ser evitat o reduït, el destinatari obligat a fer pública la informació, farà pública únicament la que siga suficient per a fer complir el requeriment legal. Addicionalment, farà tot el que es puga per a assegurar-se que la informació comunicada per imperatiu legal és tractada de forma confidencial.  
  
  
Este acord no autoritza cap de les parts a sol·licitar o exigir de l'altra part el subministrament d'informació, i qualsevol obtenció d'informació de la font o sobre la font per part del destinatari serà rebuda per este amb el consentiment previ d'aquella.  
Totes les conseqüències que es deriven de la custòdia negligent i/o divulgació dolosa o negligent de la informació confidencial, de la informació conseqüent o conseqüència de la informació confidencial o de la informació conseqüència o conseqüent relacionada amb l'acord, podrà donar lloc a l'exercici per les parts de les accions civils i penals que els assistisquen en defensa dels seus legítims interessos.   
Així mateix cada una de les parts es compromet a :  
- Emprar la màxima diligència i atenció per a protegir la informació confidencial.  
- Limitar tant com siga possible el nombre de persones integrants dels «equips de treball».  
- Mantindre el secret de tota la informació confidencial i, que no hi ha consentiment previ per escrit de l'altra part, no revelar esta informació, totalment o parcialment, a qualsevol persona física o jurídica diferent d'aquells membres dels «equips de treball» que participen activament i directament en l'execució de l'acord, sempre que en este últim cas haja complit el que disposa l'apartat següent.  
  
- Informar els membres dels dits «equips de treball» de l'existència d'este contracte i de la naturalesa secreta de la informació confidencial, sent cada una de les parts responsable que cada un d'ells observe les restriccions sobre confidencialitat que este conté. Este deure de confidencialitat es fa també extensiu a les relacions de les parts amb les seues societats dominants i a les persones que pertanyen o que estan contractades per estes últimes que puguen accedir a la informació confidencial.  
- No reproduir, transformar ni, en general, fer ús de la informació confidencial per cap raó diferent de l'objecte per al qual ha sigut obtinguda o facilitada.  
- Tornar la totalitat dels materials que continguen informació confidencial en els termes que s'indicaran posteriorment.  
  
13. Extinció de l'acord  
L'acord s'extingix si es dóna alguna de les circumstàncies següents:   
a. Pel transcurs del termini de vigència de l'acord.  
b. Per l'acord mutu de les parts formalitzat per escrit.   
c. Per la dissolució o extinció de qualsevol de les parts, excepte els supòsits d'operacions de reestructuració empresarial en què es veja immersa una de les parts, com ara fusió, escissió o aportació d'actius. Supòsits que les parts s'obliguen a informar-se tan prompte com aquells succeïsquen i en tot cas a comunicar-se expressament i formalment dins dels cinc dies hàbils següents a la formalització dels instruments públics o privats que els documenten.  
d. Per incompliment substancial per qualsevol de les parts de qualsevol dels compromisos, manifestacions, garanties i obligacions establides en este acord.   
e. Per succeir qualsevol dels supòsits als quals el present acord reconeix efectes extintius i resolutoris.   
f. En qualsevol moment, per decisió unilateral de qualsevol de les parts i sense cap causa.   
g. En general, per la concurrència de les circumstàncies previstes en el Codi Civil i en el Codi de Comerç que donen lloc i dret a l'extinció contractual i amb els efectes que per a això disposen estos codis.   
  
Si succeïx qualsevol de les causes d'extinció anteriorment descrites, la part que no hi haja incorregut cursarà una comunicació expressa i formal a l'altra part per mitjà de la qual la informarà de la causa o causes que motiven la decisió resolutòria i de l'atorgament d'un termini de tres mesos a comptar des de la data de recepció de la dita comunicació per a esmenar-les. Transcorregut el termini sense haver-lo esmenat, la part que haja instat la resolució podrà donar-lo per resolt.  
  
14. Legislació i jurisdicció aplicable  
Este acord té caràcter administratiu, es regirà per les seues clàusules i annexos, i per a tot allò que no hi estiga previst, les parts s'atendran al que disposa la Llei 30/2007, de 30 d'octubre, de Contractes del Sector Públic (LCSP) i la resta de normativa d'aplicació.   
Les parts acorden sotmetre tots els litigis que resulten de la interpretació o execució d'este contracte als jutjats i tribunals de València, amb renúncia expressa al seu propi fur, si un altre els correspon.   
D'acord amb el que disposa l'article 181 de la LCSP, la formalització del present acord marc es publicarà en el perfil del contractant de l'aVM, i en un termini no superior a quaranta-huit dies en el Diari Oficial de la Comunitat Valenciana.   
  
I en prova de conformitat, les parts firmen el present acord en dos exemplars i a un sol efecte, en el lloc i la data indicats que apareixen en l'encapçalament.  
  
Per Transermobile  
Pedro Alonso Capitán  
  
Per l'aVM  
Isabel Bonig Trigueros